karuhipun parlu kangge tumbas arak, tiyang nêdha punika namung sapisan kaping kalih, nanging manawi kakêrêpên, sanajan mitraa darma pisan inggih lajêng bosên, wusananipun sami pasulayan sabab saking tatêmbungan ingkang botên sakeca kapirêngakên. Upami mitranipun wicantên makatên: kowe iku wong ora gablêg, ambok aja ngombe, ngisin-isini sing waras, aku andêlêng bae rumasa isin, sing nglakoni kok andablêg mangkono. Nya, iki sakêthip, nanging aja têka rene manèh, yèn kowe wani têka sapisan manèh anjêjaluk mangkono, aja sambat kaningaya, mêsthi dakwêwirang luwih ingkang uwis-uwis. Makatên labêtipun tiyang matuh ngombe, mila kula badhe cobi-cobi anggancarakên rekanipun supados para anèm sagêda nyênyuda ing pakarêmanipun ngombe arak, murih sampun ngantos matuh.